In nomine Domini. Ego Hugo, Senonensis archiepiscopus, notum fieri volo omnibus fidei catholice professoribus quia Gilo, miles, in extremis agens, dimisit ecclesie Sancti-Johannis Senonensis medietatem decime quam habebat ultra fluvium Jonem, tam in terris quam in vineis, a burgo Sancti-Mauricii usque ad Sanctum-Baudum et Sanctum-Martinum. Hoc vero donum Hugo, monacus, ad quem hereditario jure pertinebat, primo contradixit, sed, volente Deo, postea facta pacis compositione, concessit atque laudavit; laudavit et insuper Salo, vicecomes, de cujus feodo erat. Huic laudationi interfuerunt: Willelmus, archidiaconus; Matheus, precentor; Fromundus, capellanus; Salo de Danjone. Ut ergo donum ratum, firmumque habeatur semper apicibus assignatum, sigilli nostri impressione muniri precepimus, ne forte, labente annorum curriculo, favilla oblivionis possit consumi.